arnastofnun/IGC-2024 huggingface dataset:
Valgerður Ómarsdóttir: sölu- og markaðsstjóri Radisson SAS Hótels Sögu og Park Inn Island

„Nú er hánnatími ferðamanna að ljúka á hótelunum og við tekur ráðstefnutímabilið, sem stendur fram í október,“ segir Valgerður Ómarsdóttir, sölu- og markaðsstjóri Radisson SAS Hótels Sögu og Park Inn Island.

Hótel Saga er eitt þekktasta hótel Reykjavíkur með meira en 45 ára sögu og býður glæsilega veitingastaði, vandaða funda- og ráðstefnuaðstöðu og veislusali og Park Inn Island er í nýju viðskiptahverfi Reykjavíkur í u.þ.b. 20 mínútna göngufæri í miðbæ Reykjavíkur.

„Sem yfirmaður sölu og markaðsmála er ég ábyrg fyrir allri markaðssetningu hótelanna ásamt söluferðum og samningagerð. Helsta verkefnið núna er að ljúka samningagerð við ferðaskrifstofur fyrir tímabilið 2009-2010. Einnig er verið að klára viðskiptaáætlun ársins 2009. Á Hótel Sögu er gríðarlega stór veitingadeild og erum við að leggja lokahönd á vetrardagskrána sem inniheldur „show“ í nóvember og stóra og mikla dagskrá yfir jól og áramót. Jafnframt er verið að opna Grillið með nýjum matseðli eftir sumarlokun og í framhaldinu erum við að uppfæra útlitið á öllu markaðsefni Grillsins. Í september erum við með spennandi verkefni í gangi á báðum hótelunum en þá munum við selja eitt herbergi á hvoru hóteli til styrktar Neistanum en það þýðir að allar tekjur af þessum herbergjum renna til þess góða málefnis sem Neistinn stendur fyrir.“

Valgerður útskrifaðist árið 2001 frá hótelskóla í Sviss með BS gráðu í hótelstjórnun: „Ég bý á Völlunum í Hafnarfirði svo það er nú nánast jafnlangt að fara í vinnuna þegar ég fer í söluferðir erlendis eins og á skrifstofuna á Hagatorgi.

Þar bý ég með með unnusta mínum Guðjóni Valberg sem ég kynntist einmitt á Hótel Sögu en hann er móttökustjóri á 101 Hótel. Það er því mikið spjallað um hótelbransann á heimilinu. Við eigum tvo stráka, fjögurra ára og eins og hálfs árs.

Áhugamálunum fer nú ekki mikið fyrir enda í mörg önnur horn að líta en hins vegar er stefnan á að reyna fyrir sér í golfinu. Við förum mikið í sund með strákana okkar tvo og að veiða. Sumarbústaðurinn er í miklu uppáhaldi hjá öllum í fjölskyldunni og reynt að fara þangað sem flestar helgar á sumrin. Við fórum í tveggja vikna frí til Krítar í sumar og var það yndisleg og vel heppnuð ferð. Gistum á frábæru 5 stjörnu hóteli – nema hvað. Krít er yndisleg eyja heim að sækja og eigum við án efa eftir að fara þangað aftur. Svo fórum við í sumarbústað í viku þegar við komum heim úr ferðinni til að toppa fríið.“

Valgerður á vinkonuhóp úr skólanum í Sviss sem hittist alltaf einu sinni á ári: „Í ár eru tvö „reunion“ þar sem brúðkaup var hjá einni vinkonunni í Ósló og svo er ég á leið til Rómar í brúðkaup hjá annarri í lok mánaðarins. 300 manna ítalskt brúðkaup sem ég hlakka mikið til að taka þátt í.“

Nafn: Valgerður Ósk Ómarsdóttir.

Fæðingarstaður: Reykjavík, 11 október 1977.

Foreldrar: Ómar Sævar Karlsson og Fjóla Bergrós Valdimarsdóttir

Maki: Guðjón Valberg.

Börn: Róbert Ómar, 4 ára, Kristófer Jón, eins og hálfs árs

Menntun: BS í hótelstjórnun frá IHTTI í Sviss.
Magnús Loftsson: framkvæmdastjóri Hvíta hússins

„Hvíta húsið er alhliða auglýsinga- og markaðsstofa með 45 starfsmenn og starf mitt sem framkvæmdastjóri felst í daglegri stjórnun og umsjón með viðskiptum og rekstri stofunnar. Stærsti kosturinn við starfið eru samskiptin við allt þetta hugmynda- og hæfileikaríka úrvalsfólk sem vinnur hjá fyrirtækinu og traustir viðskiptavinir að sjálfsögðu.“

Að sögn Magnúsar á Hvíta húsið hlut í þremur fyrirtækjum, Abs-fjölmiðlahúsi, Nordic eMarketing (markaðssetning á netinu og tækniþekking) og Loewy Group og er hann í samskiptum við fyrirtækin og kemur að rekstri þeirra: „Verkefni næstu mánaða er að nýta enn frekar og koma á framfæri þeim mikla krafti og þekkingu sem Hvíta húsið og tengd fyrirtæki búa yfir. Við störfum náið með Loewy Group í London, þar sem ég sit í stjórn, en Hvíta húsið fjárfesti í fyrirtækinu í júní 2005. Þá voru starfsmenn þar um 40 talsins en eru nú um 400. Undir hatti Loewy eru 14 sérhæfð fyrirtæki sem starfa við ýmiss konar hönnun, rannsóknir, PR, auglýsingagerð, markaðsmál og ráðgjöf. Fjölmargir viðskiptavinir okkar hafa nýtt sér þjónustu Loewy, t.d. Glitnir, MS og Marel. Við höfum aðgang að sérþekkingu Loewy á ýmsum sviðum og svo má ekki gleyma því að þetta hefur reynst góð fjárfesting.“

Magnús situr í stjórn SÍA og er áhugi hans mikill á faginu: „Ég útskrifaðist úr MBA námi frá HR í vor og sl. tvö ár hafa reynt á þolrifin við að púsla saman námi, vinnu og einkalífi en allt gekk upp með stuðningi vinnufélaganna og ekki síst fórnfýsi makans, Gunnars Ásgeirssonar, sem rekur hárgreiðslustofu á Týsgötu 1 og saman finnst okkur skemmtilegast að ferðast um heiminn eða að dvelja í bústaðnum í Fljótshlíðinni ásamt Nóa og Nökkva, Bichon Frise hundunum okkar. Við stundum fjallgöngur og skíði og reynum að hreyfa okkur eins mikið og við getum – og liggja í leti þess á milli. Í júlí fórum við í skemmtisiglingu frá Barcelona til Mykanos með viðkomu í Marseilles, Flórens, Róm, Napólí og San Torrini. Frábær ferð í alla staði. Á stóra planinu er svo að læra golf, fá Gunnar til að kenna mér yoga og ferðast ennþá meira.“

Nafn: Magnús Loftsson.

Fæðingarstaður: Vestmannaeyjar, 12. janúar 1957.

Foreldrar: Aðalheiður Steina Scheving og Loftur Magnússon.

Maki: Gunnar Ásgeirsson.

Menntun: B.Ed. frá Kennaraháskóla Íslands 1981, B.A. í Advertising Design frá Academy of Art College og University of San Francisco 1987, framhaldsnám í grafískri hönnun við San Francisco State University 1989-1991, MBA frá Háskólanum í Reykjavík 2008.
Sveitabrúðkaup

Að mörgu leyti minnir söguþráðurinn í Sveitabrúðkaupi á farsa. Margar persónur koma við sögu og allt fer úr skorðum á kátbroslegan hátt og hraðinn í sögunni, sem gerist öll á einum degi, eykst til muna þegar líður á myndina eins og gerist í bestu försum. Munurinn er að þrátt fyrir að Sveitabrúðkaup sé stundum mjög fyndin þá er dramatík á bak við nokkrar persónur, dramatík sem kemur upp á yfirborðið þegar síst skyldi og gefur persónunum aukið vægi, án þess þó að koma niður á skoplegu hliðinni.

Sveitabrúðkaup fer frekar hægt af stað en eftir því sem líður á myndina og brúðkaupsgestirnir fara að sýna sínar réttu hliðar þá eykst hraðinn. Miðdepill sögunnar eru kærustuparið Inga og Barði en skrautlegir ættingjar þeirra eru til hliðar og hafa mikið vægi í sögunni.

Sveitabrúðkaup gengur út á það að tvær hálftómar rútur með tilvonandi brúðhjónum og gestum þeirra eru á leið í kirkju sem er einhvers staðar í Borgarfirðinum, en því miður veit enginn nákvæmlega hvar og er verið að leita að kirkjunni sem finnst að lokum en þá er presturinn orðinn svo dauðadrukkinn að hann er ekki í standi til að gifta.

Valdís Óskarsdóttir, sem hefur starfað lengi sem klippari og meðal annars fengið bresku Bafta verðlaunin hefur mikla reynslu í kvikmyndabransanum og þó hún hafi ekki leikstýrt og skrifað handrit fyrr þá er enginn byrjendabragur á Sveitabrúðkaupi og myndin sem skartar mögum persónum sem hafa mikið að segja rennur létt og leikandi í gegn og verður betri eftir því sem vandræðagangurinn eykst.

Valdís hefur starfað með mörgum þekktum leikstjórum og nýtir sér greinilega sumt af því besta frá þeim en augljósustu áhrifin eru frá dönsku dogme kvikmyndum, þó ekki hlýði myndin þeim lögmálum sem þar þarf að uppfylla. Aðeins er um tvö sjónarhorn að ræða, það er að segja rúturnar og fólkið í þeim og svo er einstaka sinnum skipt yfir á prestinn sem drekkur sig fullan yfir fótboltaleik í sjónvarpinu á meðan hann býður eftir tilvonandi brúðhjónum.

Leikarar eru í heildina mjög góðir og segir mér hugur að með því að taka myndina upp á fjórum sólarhringum þá hafi skapast stemning sem skilar sér í mikilli leikgleði og skilningi á persónunum sem erfiðara hefði verið að ná fram með lengri tökutíma.

Sveitabrúðkaup er alls ekki gallalaus hvað varðar söguna og væri hægt að tína til nokkur smáatriði sem erfitt er að láta standast ef á að kryfja söguna til mergjar, til að mynda hvernig var hægt að finna tvo atvinnurútubílstjóra í Reykjavík sem ekki geta haft vit fyrir fávísu fólki af mölinni sem ekkert ratar þegar komið er út fyrir bæinn, en slíkt gleymist fljótt í þeirri líflegu atburðarás sem kemur í kjölfarið. Þegar á heildina er litið þá er Sveitabrúðkaup fín skemmtun, kvikmynd sem tekur sig ekki of alvarlega en snertir samt ýmsa strengi í mannlegri hegðun á raunsæan hátt.

Leikstjórn og klipping: Valdís Óskarsdóttir. Handrit: Valdís Óskarsdóttir og leikarar. Kvikmyndataka: Anthony Dodd Mantle. Tónlist: The Tiger Lillies. Hljóð: Kjartan Kjartansson. Leikarar: Nanna Kristín Magnúsdóttir, Björn Hlynur Haraldsson, Nína Dögg Fillipusdóttir, Þröstur Leó Gunnarsson, Hanna María Karlsdóttir, Ingvar E. Sigurðsson og fleiri.

Hilmar Karlsson
Bjarni Hrafn Ingólfsson: markaðsstjóri Heimsferða

Heimsferðir er stærsta ferðaskrifstofa landsins og er starfsemin fjölbreytt. Auk þess sem fyrirtækið býður upp á fjölbreytta ferðamöguleika þar sem meðal annars er boðið upp á borgarferðir, sólarferðir, gönguferðir, siglingar og golfferðir þá eru ýmsar sérferðir í boði þar sem allir ættu að geta fundið eitthvað við sitt hæfi.

Bjarni Hrafn Ingólfsson er markaðsstjóri Heimsferða: „Þessa dagana er allt á fullu við að undirbúa vetrarprógramið sem er að fara í sölu. Jafnframt þarf auðvitað að fylgja eftir sölu á öðrum ferðum, bæði sumar og haust. Það er í ansi mörg horn að líta í markaðssetningunni á þessum tíma, eins og reyndar er orðið meira og minna allan ársins hring, þar sem fyrirtækið hefur vaxið hratt á liðnum árum. Farþegafjöldinn hjá Heimsferðum í fyrra fór vel yfir 50.000 og fjöldi áfangastaða er vel á þriðja tuginn.“

Bjarni er uppalinn í Kópavoginum og býr þar ásamt eiginkonu sinni, Ingu Þórisdóttur viðskiptafræðingi og þjónustustjóra einstaklingsviðskipta hjá SPRON við Ármúla, og börnum þeirra. „Við erum tiltölulega nýflutt í eldra hús sem við höfum unnið að verulegum endurbótum á í Hlégerðinu í vesturbæ Kópavogs. Þar er frábært að vera; hverfið er mjög gróið og friðsælt og vel staðsett á höfuðborgarsvæðinu.

Við hjónin gerum mikið af því að ganga og búum að því að stutt er niður að sjó þar sem við búum. Það eru hrein forréttindi að eiga þess kost að geta gengið meðfram sjónum, virt fyrir sér fuglalífið og fundið sjávarlyktina. Eins er ég alltaf að reyna að leggja meiri stund á golfið en það gengur svona og svona. Framfarirnar eru líka í takt við ástundunina þessa dagana – frekar á hraða snigilsins. Það fylgir því að þegar fjölskyldan stækkar verður minni tími til annars og með lítinn eins árs snáða situr golfið aðeins á hakanum.

Það stendur til að fara í sumarfrí til útlanda síðar í sumar og væntanlega verður annaðhvort Rhodos eða Mallorca fyrir valinu. Draumurinn er síðan að komast með fjölskylduna til Barbados í haust, sem er yndisleg eyja og ógleymanlegt er að heimsækja. Í fyrra fórum við þrjár fjölskyldur saman til Ítalíu í tvær vikur, alls 17 manns. Fyrri vikuna vorum við í fallegum bæ sem heitir Caorle og er ekki langt frá Feneyjum og stutt frá Bibione og Lignano, sem margir Íslendingar þekkja. Síðari vikuna vorum við síðan í Toscana á yndislegum stað í ekta Toscana sveitasælu. Alveg frábært sumarfrí.“

Nafn: Bjarni Hrafn Ingólfsson.

Fæðingarstaður: Reykjavík, 5. júní 1963.

Foreldrar: Ingólfur Ólafsson og Erla Bjarnadóttir.

Maki: Inga Þórisdóttir.

Börn: Yngvi Gunnar, 23 ára, Erla Katrín, 13 ára, Jóhann Ingi, 11 ára, og Baldur Hrafn, eins árs.

Menntun: Rekstrarfræðingur frá Samvinnuháskólanum á Bifröst 1991 og MS í viðskiptafræðum frá Viðskiptaháskólanu í Árósum í Danmörku 1997.
Jón Pétur Jónsson: framkvæmdastjóri Arnarins og Nevada Bob og formaður Golfklúbbs Reykjavíkur

Jón Pétur Jónsson keypti Örninn árið 1991 ásamt þremur félögum sínum. Örninn er þekktasta reiðhjólaverslun landsins og hefur vaxið mikið á nokkrum árum og í dag er Örninn einnig einn stærsti seljandi líkamsræktartækja: „Hvað mig varðar þá verða kaflaskipti þegar ég kaupi félaga mína út úr Erninum 1994. Önnur kaflaskipti verða 2006 þegar ég kaupi golfverslunina Nevada Bob. Fyrirtækin eiga margt sameiginlegt, en eru aðskilin. Þriðja fyrirtækið er golfheildsala sem var stofnuð í kjölfar kaupana á Nevada Bob. Þar erum við að selja til allra sem versla með golfvörur.“

Það þarf engan að undra að Jón Pétur skyldi velja sér íþróttavörur þegar hann hóf verslunarrekstur. Íþróttir hafa verið stór hluti af hans lífi hans frá barnsaldri. Hann var áður fyrr þekktur handknattleiksmaður með Val og landsliðinu og einn af hinni frægu mulningsvél Valsmanna. Þegar handknattleiksferlinum lauk dreif hann sig í golfið og þar lét hann fljótt til sína taka, ekki síður í félagsmálum en á golfvellinum og er dag formaður Golfklúbbs Reykjavíkur:

„Ég hef alltaf verið mikið fyrir hreyfingu og líkamsrækt almennt og sá áhugi hefur ekkert farið af mér með árunum og að versla með vörur þar sem hreyfing og líkamsrækt er í fyrirrúmi hentar mér ákaflega vel. Hvað varðar hjólin þá hefur orðið gríðarleg vakning sem segja má að hafi komist á fullt í fyrra og hefur haldið áfram í ár. Þarna kemur margt til, mikill áróður hefur verið fyrir hollustu hjólreiða sem hefur skilað sér út í þjóðfélagið og þá tel ég að hlýnandi veðrátta hafi haft áhrif auk þess sem bensínverðið er nú farið að þjaka þjóðina."

Hjá Jóni Pétur tengist áhugamálið starfinu: „Ég var löngu byrjaður í golfinu áður en ég keypti Nevada Bob. Ég fór í stjórn Golfklúbbs Reykjavíkur 1999, þá var formaður Gestur Jónsson. Þegar Gestur vildi ekki gefa kost á sér áfram sem formaður í fyrra tók ég við af honum og held áfram þeim verkefnum sem hafin voru undir hans stjórn, sem eru stækkun golfvallarins á Korpúlfsstöðum, gerð inniæfingasvæðis og ný vélageymsla, svo það helsta sé nefnt, en hjá jafnstórum golfklúbbi og GR eru verkefnin óþrjótandi og í dag starfa 60 manns á vegum klúbbsins.“

Golfið er fjölskylduíþrótt og tímafrek og Jón Pétur segir að í raun sé ekki hægt að ætlast til þess þegar hjón eigi í hlut að annar aðilinn sé á kafi í golfi en hinn ekki. „Eiginkona mín, Jónína Rútsdóttir, er í golfinu og krakkarnir hafa öll byrjað en hafa ekki erft áhuga föðurins og snúið sér að öðru í bili, hvað sem síðar verður.“

Jón Pétur er að lokum spurður hvort hann fari ekki í golfferðir til útlanda: „Það er nú líkast til. Við erum margir sem höldum hópinn og förum saman en ég er nú þannig að ég vil hafa ferðirnar stuttar og keyra mig út á golfvellinum. Síðasta golfferð mín stóð ekki lengi. Við fórum átta saman í golfferð til Skotlands þar sem leiknir voru sex 18 holu hringir á þremur dögum.“

Nafn: Jón Pétur Jónsson.

Fæðingarstaður: Reykjavík, 16. janúar 1953.

Foreldrar: Jón Andrésson og Vilborg Ólafsdóttir (bæði látin).

Maki: Jónína Rútsdóttir.

Börn: Inga Rut, 32 ára, María Vilborg, 27 ára, og Snorri Ólafur, 22 ára.
Indiana Jones and the Kingdom of the Crystal Skull

Eftir margra ára undirbúning og heilsársmarkaðssetningu er hún loksins komin, fjórða Indiana Jones myndin, Indiana Jones and the Kingdom of the Crystal Skull, og er hún akkúrat eins og ég bjóst við, bráðhress ævintýramynd þar sem hetjur og skúrkar eigast við í ofurmannlegum eldraunum. Sem fyrr er það Indí sjálfur sem er hetjan í myndinni, en nú hefur hann fengið keppinaut, Henry Jones III, sem óvænt skákar honum, Indí til mikillar undrunar, enda veit hann ekki í fyrstu hverra manna strákurinn er. Hefur drengurinn fengið ýmislegt í arf frá pabba sínum og afa og saman geysast þeir í gegnum hverja hindrunina á fætur annarri án þess svo mikið að blikna og fljótlega er ljóst að sovéska heimsveldið hefði betur látið það vera að reyna að nýta sér þekkingu fornleifafræðingsins.

Krystals hauskúpan er sem sagt uppfull af stórkostlegum atriðum sem gerð eru án þess að yfirkeyra myndina með tölvugrafík, sem er að gera allar ævintýramyndir að tilfinningalausu tæknirugli. Hér er mest allt gert upp á gamla mátann eins og í fyrri Indiana Jones myndunum. Að sjálfsögðu hafa orðið framfarir í sviðsmyndagerð og myndatöku en útlit Krystals hauskúpunnar er sem betur fer ekki langt frá fyrri myndunum, þannig að mjög auðvelt er að tengja hana við þær, auk þess sem Indí sjálfur er með hattinn, í leðurjakkanum og með svipuna góðu, sem hann hefur greinilega lært betur á frá því hann notaði hana síðast.

Það sem veldur fyrst og fremst vonbrigðum er sagan. Hún er satt best að segja algjört rugl og ef ég vissi ekki betur þá myndi ég ætla að öll hasaratriðin hafi verið ákveðin fyrst, tekin svo og sagan síðan samin í kringum atriðin. Það stendur nefnilega ekki steinn yfir steini í sögunni þar sem saman er att sovéskum meistaranjósnara sem telur að hægt sé að vinna allt með hugarorku, svikurum í liði hinna góðu og geimveru. Þegar geimveran tekur á sig svip í lokin þá mætti ætla að hún komi beint úr einni frægustu kvikmynd Steven Spielbergs, Close Encounter of Third Kind.

En nóg um sögu sem erfitt er að segja. Þríeykið Lucas, Spielberg og Harrison sem allir eru komnir yfir sextíu ára aldurinn sýna með Krystals kúpunni hinum ungu og tæknivæddum leikstjórum hvernig á að búa til alvöru ævintýramynd. Og ættu þeir Wachovski bræður (Matrix) sérstaklega að líta í eigin barm, en hin tæknivædda Speed Racer sem er eitthvað mitt á milli teiknimyndar og leikinnar myndar er mesta flopp ársins, var nánast jafndýr og Indiana Jones en enginn vill sjá hana.

Hvað varðar framhaldið þá er kominn kandídat, en hræddur er ég um að ef gerð verður enn ein Indiana Jones myndin þá yrðu hún án Harrison Fords og Steven Spielbergs og þá er stór hluti af gæðunum horfið. Eitt að lokum, Karen Allen, sem lék Marion, fyrstu ást Indiana Jones fyrir 27 árum á góða innkomu og þó hún sé ekki sama skutlan og áður þá er brosið hennar alltaf jafn fallegt.

Leikstjóri: Steven Spielberg. Handrit: David Koepp. Kvikmyndataka: Janusz Kaminski. Tónlist: John Williams. Leikarar: Harrison Ford, Shia LeBeouf, Cate Blanchett, Karen Allen, Ray Winstone, John Hurt og Jim Broadbent. 126 mín.

Hilmar Karlsson
Marín Magnúsdóttir: framkvæmdastjóri Practical

Practical sérhæfir sig í viðburðaskipulagningu, hópeflis- og hvataferðum, starfsdögum og sérferðum innanlands sem erlendis. Framkvæmdastjóri er Marín Magnúsdóttir: „Mitt starf felst í að sjá um að hlutirnir gangi vel fyrir sig og að markmiðum okkar sé náð. Ég er með frábært starfsfólk sem er mjög fært á sínu sviði, með víðtæka menntun og reynslu. Starfið er fjölbreytt og krefjandi enda vinnum við í umhverfi sem er mjög víðfeðmt. Fundaseta er stór hluti af starfinu og dagurinn oft þéttskipaður.“

Sambýlismaður Marínar er Davíð Kristján Halldórsson, sérfræðingur hjá KPMG hf: „Við eigum eina dóttur, Sögu Margréti, sem er ellefu mánaða og hefur hún ósjaldan komið með mér í vinnuna.“ Marín fæddist á Höfn en flutti þriggja mánaða til Hólmavíkur þar sem hún ólst upp og segist hún vera mikil Strandakona. „Ég bjó á Hólmavík til 16 ára aldurs og þaðan lá leið mín í hefðbundið nám.Ég einnig eitt ár skiptinemi í Ástralíu. Þar eignaðist ég dýrmæta vini og svo kallaða fósturfjölskyldu sem ég held miklu sambandi við. Þegar við Davíð fórum að vera saman söfnuðum við fyrir ferðalagi og ferðuðumst um Asíu og Ástralíu í þrjá mánuði. Tveimur árum síðar ákváðum við að flytja til Ástralíu þar sem við bjuggum í nokkur ár og lukum framhaldsnámi. Þegar við komum heim 2004 stofnaði ég Practical en ég hafði lengi verið með þessa hugmynd í maganum. Fyrsta árið var ég ein en fljótlega jukust umsvifin og í dag eru sjö fastráðnir starfsmenn auk fjölmargra verktaka sem koma að verkefnunum með okkur.

Hlaup eiga hug minn allan í frítímanum enda fátt betra fyrir eða eftir góðan vinnudag. Ég byrjaði fyrst að hlaupa í Ástralíu og hljóp þar tvö maraþon, í Sidney og Brisbane. Þar kynntist ég einnig köfun sem ég hreifst mikið af og stundaði hvenær sem tækifæri gafst til. Eftir heimkomu hef ég lítið kafað og einbeiti mér að hlaupunum og almennri útivist og ferðalögum.

Í sumar ætlar fjölskylda mín í Ástralíu að koma í heimsókn og hlakka ég mikið til að sýna þeim Ísland. Einnig eru spennandi tímar framundan hjá Practical þar sem við erum þess heiðurs njótandi að vinna með fjölmörgum spennandi fyrirtækjum í skipulagningu hvers kyns starfs- og hvatadaga auk fjölmargra viðburða. Ber þá helst að nefna 100 ára afmæli Hafnarfjarðar.“

Nafn: Marín Magnúsdóttir.

Fæðingarstaður: Höfn, 28 janúar 1976.

Foreldrar: Þorbjörg Magnúsdóttir og Magnús Hans Magnússon.

Maki: Davíð Kristján Halldórsson.

Börn: Saga Margrét, 11 mánaða.

Menntun: Viðskiptafræðingur með sérhæfingu í mannauðsstjórnun, markaðs- og almannatengslum.
Jóhannes Ingi Kolbeinsson: framkvæmdastjóri Kortaþjónustunnar

Kortaþjónustan ehf. býður söluaðilum betri kjör í daglegu uppgjöri á Visa og MasterCard kreditkortafærslum í samstarfi við PBS A/S (Visa og MasterCard í Danmörku). Framkvæmdastjóri er Jóhannes Ingi Kolbeinsson:

„Samkeppninni, sem Kortaþjónustan kom með á markaðinn, var ekki vel tekið af þeim sem fyrir voru, en kæru á hendur fyrrum einokunaraðila lauk með sátt við Samkeppniseftirlitið nú í ársbyrjun, þar sem þeir gengust við umfangsmiklum samkeppnislagabrotum og sömdu um háar sektarfjárhæðir. Síðan þá hafa samkeppnisaðstæður breyst mikið og hefur Kortaþjónustan tekið mikinn vaxtarkipp, sem staðfestir þörfina fyrir samkeppni á þessum markaði.“

Jóhannes er einn af stofnendum Kortaþjónustunnar: „Starf mitt hefur falist í uppbyggingu á fyrirtækinu í erfiðu samkeppnisumhverfi. Enn meiri vöxtur er framundan, sem kallar á umfangsmikið uppbyggingarstarf. Við þjónum í dag um 15% af íslenskum fyrirtækjum og fer sú tala ört vaxandi.“

Jóhannes ólst upp í Luxemburg, en flutti heim á menntaskólaárunum: „Eftir að ég útskrifaðist sem rekstrarfræðingur frá Bifröst, tók ég BS-gráðu í stefnumótun í California State University í Chico og tók svo MBA-gráðu í alþjóðaviðskiptum í Schiller International University í Heidelberg og London.

Eiginkona Jóhannesar er Andrea Kristín Jónsdóttir, verkefnisstjóri hjá Intrum á Íslandi, og eiga þau þrjú börn og eitt barnabarn: „Fjölskyldan stundar hestamennsku og á nokkra hesta og er mikil tilhlökkun í að fara í hestaferð í sumar. Auk þess ætla ég að skella mér aðeins á sjóinn í vor með félögunum. Ég hef mest gaman af því að ferðast innanlands, sennilega vegna þess að ég hef búið meirihluta ævinnar erlendis. Svo stendur til að fara á Formúlu 1 keppnina í Monza á Ítalíu í september, svona rétt fyrir leitir, en undanfarin ár hef ég tekið þátt í smalamennsku hjá frændfólki mínu í Heiðarbæ í Þingvallasveit.“

Nafn: Jóhannes Ingi Kolbeinsson.

Fæðingarstaður: Reykjavík, 24. september 1969.

Foreldrar: Kolbeinn Sigurðsson og Jónína J. Gunnarsdóttir (látin).

Maki: Andrea Kristín Jónsdóttir.

Börn: Þuríður, 24 ára, Jónína Jófríður, 14 ára, og Högni Steinn, 11 ára.

Menntun: Rekstrarfræðingur frá Bifröst, BS í Strategic Management frá California State. University, Chico. MBA í International Business frá Schiller International University, Heidelberg og London.